શા માટે તુલસીએ અહીં ‘કલકંજલોચનં’ કહ્યું? અસંગ આંખમાં કરુણા નિવાસ કરે છે. આંખ છે કમળ. તો ગોસ્વામીજીના શબ્દો અનુસાર અને મારી ધારણા અનુસાર કરુણા આંખોમાં નિવાસ કરે છે. કરુણા શિવની હોય કે જીવની, ગુરુની હોય કે કોઇપણ હોય, કરુણાનું નિવાસસ્થાન છે માણસની આંખો. પરંતુ શરત એટલી કે એ ‘કલકંજલોચન’ હોવાં જોઇએ. એ આંખ નિર્મળ હોવી જોઇએ. પક્ષપાતી આંખોમાં કરુણા નથી રહેતી. આપણી આંખો પક્ષપાતી પણ હોય છે. ત્યારે એમાં કરુણા નથી હોતી, હોશિયારી હોય છે, હિસાબ હોય છે, ગણતરી હોય છે! તમારે ભજનનો આનંદ લેવો હોય તો હોશિયારી છોડી દો. કરુણા, કૃપા કોને મળે છે? જે મન, કર્મ, વચનથી હોશિયારી છોડી દે છે એમને મળે છે.